## El Consell avança en l’alleujament fiscal a les famílies amb l’aprovació de l’avantprojecte de llei que amplia les deduccions per naixement, adopció i acollida

*** El paquet de mesures de caràcter social de suport a les famílies previst en la Llei d’acompanyament de 2025 beneficiarà unes 41.900 persones amb un estalvi global quantificat en 10 milions d’euros
* La norma inclou també avantatges fiscals per al sector agrari per import de 2,6 milions d’euros i exempcions que beneficiaran 15 confraries i 377 vaixells de pesca amb base en els ports de la Generalitat
* El Consell aprova el decret pel qual es declara la compatibilitat de l’acompliment de funcions com a professorat substitut en les universitats públiques valencianes per part del personal docent no universitari
* L’executiu autoritza la contractació de la nova depuradora que donarà servici a Parc Sagunt II, una actuació que implica una inversió de 60,8 milions d’euros**

El Consell ha aprovat l’Avantprojecte de llei de mesures fiscals, de gestió administrativa i financera i d’organització de la Generalitat per a 2025, que avança en l’alleujament fiscal a les famílies en duplicar i, fins i tot, triplicar les deduccions fiscals previstes en el tram autonòmic de l’IRPF per naixements, adopcions i acollida familiar.

En declaracions fetes en la compareixença posterior al Ple del Consell, celebrat a Alacant, la portaveu i consellera d’Hisenda, Economia i Administració Pública, Ruth Merino, ha recordat que la norma, que continuarà la seua tramitació i es remetrà a les Corts quan s’aprove com a projecte de llei, incorpora totes les mesures fiscals anunciades pel president de la Generalitat, Carlos Mazón, en el Debat de Política General.

En este sentit, la també coneguda com a Llei d’acompanyament als pressupostos establix que els actuals imports de la deducció per naixement o adopció passaran dels 300 euros actuals als 600 euros, si es tracta del primer fill o filla; 750 euros, en el cas del segon o segona, i 900 euros, en el supòsit del tercer o tercera i successius. Este increment dels imports suposarà un estalvi de 9,73 milions d’euros i s’estima que puga beneficiar 40.000 persones.

Així mateix, estes mateixes millores es traslladaran a la deducció per acollida familiar, siga quin siga el seu règim, de manera que s’inclourà també la guarda amb finalitats d’adopció, la qual cosa permetrà augmentar el nombre de persones beneficiàries.

A més, les famílies acollidores també disfrutaran d’altres deduccions del tram autonòmic de l’IRPF que fins ara estaven limitades a altres modalitats de família. En concret, es podran beneficiar de la deducció per naixement o adopció d’una persona amb discapacitat; la deducció per custòdia no ocasional en guarderies i centres de primer cicle d’educació infantil de menors de 3 anys; la deducció per conciliació del treball amb la vida familiar i la deducció per adquisició de material escolar.

En el seu conjunt, el paquet de mesures fiscals previstes en este apartat, destinat a afavorir rendes mitjanes i baixes, beneficiarà unes 41.900 persones amb un estalvi global quantificat en 10 milions d’euros per a límits de renda de 30.000 euros anuals en les declaracions individuals i de 47.000 euros en les conjuntes.

**Supressió del pagament de taxes portuàries en la pesca**

A més, amb l’objectiu de donar suport al sector pesquer, que ha patit de manera especial l’alça de preus mentres el volum de captures ha caigut, s’han eliminat dos taxes que graven el sector. Com va anunciar el president, s’eximix este sector del pagament de les taxes del grup G-2 i G-4 relatives a l’estada de vaixells en els ports autonòmics i als servicis de pesca marítima, unes mesures que s’estima que beneficiaran 15 confraries amb un total de 377 vaixells de pesca amb base en els ports de la Generalitat.

La llei de mesures fiscals també incorpora com a novetat una rebaixa fiscal del 60 % per a les adquisicions de parcel·les amb vocació agrària efectuades per titulars d’una explotació agrícola registrada que no complisquen els requisits per a ser considerades persones agricultores professionals.

Per a fer-ho, es reduïx del 10 % al 4 % el tipus que grava estes operacions en l’impost sobre transmissions patrimonials i actes jurídics documentats, tot això amb la finalitat de fomentar el relleu generacional, la incorporació de noves persones a l’agricultura i la competitivitat. Es preveu que esta mesura tinga un impacte econòmic de 2,6 milions d’euros.

Així mateix, els projectes d’interés autonòmic (PIA) definits pel nou Decret llei de simplificació administrativa tindran una bonificació específica del 50 % de l’impost corresponent als actes jurídics documentats, entre altres mesures d’estímul. I, així mateix, es manté en 2025 la congelació del cànon de l’aigua vigent en 2024.

A més d’estes mesures de caràcter tributari, s’introduïxen altres modificacions legislatives com les que afecten la Llei 3/2019, de servicis socials de la Comunitat Valenciana, en este cas per a introduir la possibilitat que les entitats locals puguen proveir i gestionar els servicis socials d’atenció secundària, sempre que estiga assegurada la coordinació amb l’executiu autonòmic per a garantir la correcta i eficaç prestació dels servicis.

D’esta manera, s’afavorix la creació de places residencials de titularitat municipal i la descentralització del servici, amb l’impacte directe que això té en la reducció de les llistes d’espera i en el fet que les persones no s’hagen d’allunyar del seu entorn perquè no hi haja recursos d’atenció secundària en el seu municipi.

**Esmena d’una “llacuna legal” de la LOSU**

D’altra banda, tal com ha informat Ruth Merino, el Consell també ha aprovat un decret pel qual es declara la compatibilitat de l’acompliment de funcions com a professorat substitut en les universitats públiques valencianes per part del personal docent no universitari que desenrotlla la seua activitat a la Comunitat Valenciana.

Amb això, tal com ha destacat Merino, “es cobrix una llacuna legal” propiciada per l’aplicació de la Llei orgànica del sistema universitari (LOSU), que transforma la figura del professorat associat en indefinit i crea la nova figura de professorat substitut, però no soluciona el problema generat pel fet que la figura del professorat substitut no estiga prevista en la Llei d’incompatibilitats del personal al servici de les administracions públiques.

Per contra, este decret, una mesura pionera en el sistema universitari espanyol, facilita que el personal docent no universitari (dependent de la Conselleria d’Educació) puga accedir a fer estes substitucions temporals sense vulnerar la citada llei d’incompatibilitats.

La mesura permetrà “aprofitar el coneixement i l’experiència docent d’este personal, que es troba perfectament capacitat per a desenrotllar estes funcions de substitució”, ha remarcat Merino.

**Contractació de la depuradora que donarà servici a Parc Sagunt II**

En un altre orde de coses, el Consell ha autoritzat l’Entitat Pública de Sanejament d’Aigües Residuals de la Comunitat Valenciana (Epsar) per a la contractació de les obres de construcció de la nova estació depuradora d’aigües residuals de Sagunt, segons ha informat també la portaveu. Este contracte té un import de 60,8 milions d’euros i un termini d’execució de 25 mesos.

La nova estació depuradora tractarà les aigües de Sagunt, Albalat dels Tarongers, Estivella, Gilet i Petrés, així com les procedents del desenrotllament urbanístic i industrial de la zona, i se situarà en una parcel·la dins del polígon de Parc Sagunt II. L’actuació té entre els seus objectius depurar i subministrar aigua reutilitzada a tot l’entorn de Parc Sagunt II per als diferents processos industrials i, per tant, a PowerCo i la factoria de bateries.

A més, esta infraestructura tindrà una capacitat de tractament de 30.000 metres cúbics per dia en una primera fase, i comptarà amb un sistema de depuració de fangs activats que permetrà l’aprofitament energètic del biogàs generat en el procés, així com la reutilització de la totalitat de les aigües en ús industrial o agrícola mitjançant la construcció d’un tractament terciari.

Fecha: 08/10/2024